มีใครทำงานหรืออาศัยในย่านธุรกิจอย่างสุขุมวิทบ้างหรือเปล่าคะ ใครที่อยู่แถวนี้เวลาท้องร้องประท้วงด้วยความหิวคงมีอาหารให้เลือกกินได้เยอะแยะ เพราะละแวกนี้มีร้านอาหารให้อิ่มหนำสำราญได้มากมายหลากหลาย และหนึ่งในนั้นมีร้านอาหารโฮมเมดเล็กๆ น่ารักที่เปิดทำการกันตั้งแต่ 7 โมงเช้า ชื่อว่า Thirsty Hungry อยู่ด้วยค่ะ 


ร้าน "Thirsty Hungry" เป็นร้านอาหารที่อยู่ร่วมกับบริษัททัวร์อยู่หน้าถนนเลยจากซอยสุขุมวิท 25 ไปนิดหน่อย ร้านนี้เป็นร้านเล็กๆ ล้อมด้วยกระจกดูโปร่งตา ภายในตกแต่งแบบโมเดิร์นผสมคันทรี่เล็กๆ เน้นสีน้ำตาล เหลืองและขาว เฟอร์นิเจอร์ส่วนใหญ่เป็นงานไม้ ผนังด้านหนึ่งของร้านเป็นผนังอิฐทาสีขาวแขวนรูปภาพขาวดำในกรอบไม้สีน้ำตาลบรรยากาศอบอุ่นสบายๆ คล้ายอยู่บ้าน เป็นร้านที่เกิดจากตั้งใจของสามพี่น้องที่มีกิจการทัวร์และโรงแรมเป็นของครอบครัวอยู่แล้ว เลยอยากจะเปิดร้านอาหารให้ลูกค้าได้กินอาหารอย่างที่ตนเองกิน(โดยเลือกทำเลให้ร้านอยู่ติดกับสำนักงานทัวร์ซะเลย) มาช่วยกันคิด ช่วยกันทำตั้งแต่การตกแต่งร้านไปจนถึงอาหาร เมนูอาหารของที่นี่จะเป็นสูตรของครอบครัวที่เจ้าของร้านคุ้นเคยมาแต่เด็ก และมีเมนูที่คิดสูตรกันขึ้นมาเองด้วยค่ะ 


ที่นี่มีเมนูอาหารเช้ารับอรุณกันด้วยแต่ตี่ถึงร้านตอนบ่ายแล้วคะ เมนูแรกที่ได้ชิมเป็น "ปลาหมึกทอด ซอสผักชีลาว"(75 บาท) ปลาหมึกจานนี้เขาสดและทอดกรอบกำลังดีไม่เหนียว ยิ่งบีบมะนาวลงไปและจิ้มด้วยซอสผักชีลาว(มายองเนสผสมผักชีลาว)รสชาติเข้ากันดีไม่เลี่ยน ซอสมีเนื้อสัมผัสและความหอมลงตัวค่ะ 


ตามต่อกันด้วย "ยำเห็ดเข็มทองกรอบ"(70 บาท) จานนี้เขาจะเอาเห็ดเข็มทองไปชุบแป้งทอดให้กรอบนอกนุ่มใน แล้วราดน้ำยำที่มีหมูสับใส่มาด้วยเยอะมาก รสชาติน้ำยำเปรี้ยว หวาน เค็ม เผ็ดครบรส ใครที่ไม่ชอบเผ็ดก็สามารถบอกระดับความเผ็ดกับทางร้านได้นะคะ


เมนูต่อมาเป็น "ข้าวผัด Hungry"(75 บาท) ข้าวผัดจานนี้ถือเป็น Signature ของร้านกันเลยทีเดียว ข้าวผัดจะโรยถั่วลันเตา แครอท กับกากหมู  ข้าวผัดเรียงเป็นเม็ดสวยไม่มันเยิ้ม กากหมูหั่นลูกเต๋าก็ทอดออกมาดีมากค่ะ ไม่มีกลิ่นหืน หรือมัน รสชาติกลมกล่อมดี ตี่รู้สึกเหมือนได้กลิ่นหอมๆ ของผักชีลาวด้วย 


จากนั้นก็มาที่ "ก๋วยเตี๋ยวหมูสับไข่ดิบ(65 บาท)" ความพิเศษของจานนี้เขาจะเอาหมูไปผัดกับผงกะหรี่ให้หอมและสีสันสวยงาม เส้นรองด้านล่างเป็นเส้นใหญ่ วางไข่ดิบเป็นวงสวยๆไว้ด้านบนหน้าตาเหมือนอาหารญี่ปุ่นเลยคะ แต่ความจริงเป็นก๋วยเตี๋ยว จานนี้หมูสับเขาให้มาเต็มๆ อิ่มกินกับไข่ดิบและเส้นใหญ่ รสชาติกลมกล่อมและหอมเครื่องเทศที่ใส่มามาก


"ข้าวไข่ข้นแฮม(50 บาท)" จานนี้เขามีซอสให้เราเลือกได้ตามใจชอบ ถ้าอยากได้แบบรสจัดๆ ต้องสั่งเป็นซอสเขียวหวานหรือพะแนง แต่ที่ตี่สั่งมาข้าวไข่ข้นซอสหน้าไก่คะ ไข่ข้นของทางร้านเนื้อเนียนและนุ่มสีสวย ซอสก็มีไก่เยอะมาก น้ำซอสเข้ากับไข่และข้าวมากอร่อยดีค่ะ จานนี้เด็กๆ ทานง่ายสบายเลย


นอกจากอาหารคาวที่นี่เขายังมีขนมหวานกับเครื่องดื่มให้เลือกอร่อยด้วยนะคะ อย่าง "Macaron" ที่สีสวยมากเหมือนหินอ่อนและรสชาติก็อร่อยหวานกำลังดี "บานอฟฟี่" ของทางร้านก็อร่อยคะ เป็นบานอฟฟี่ที่เก๋มากเพราะเขากลับด้าน 
ให้เราเห็นครัชต์ก่อน มีคุ๊กกี้วานิลลาปักมาด้วย บานอฟฟี่ชิ้นนี้หอมคาราเมลมาก ช็อกโกแลตก็เข้มข้น กล้วยก็นุ่มหอม เขาใส่เม็ดช็อกโกแลตลงไปด้วย เป็นอีกขนมที่ตี่ชอบค่ะ 


หมดจากอาหารคาวและอาหารหวานก็มาปิดท้ายกันที่เครื่องดื่ม อย่าง "ชาเขียวปั่น" ชาเขียวที่นี่เข้มข้นมากและหวานกำลังดี มีผงชาเขียวโรยหน้าเพิ่มความหอมสไตล์ญี่ปุ่น หรือจะเป็น "นมคาราเมลคอนเฟลก" ที่ปั่นมาเป็นเนื้อละเอียด
หอมคาราเมลกับนม โรยด้วยคอนเฟลกก็ดี ส่วนกาแฟที่นี่ก็กลมกล่อมอร่อยเหมือนกัน


นอกจากที่ตี่ได้ชิมมาที่นี่ยังมีเมนูน่ากินอีกเพียบ ใครที่มาแถวสุขุมวิท รู้สึกหิวข้าวและหิวน้ำเมื่อไหร่ แวะมาที่ร้าน Thirsty Hungry โดยทันใดแล้วคุณจะประทับใจทั้งรสชาติและบรรยากาศค่ะ 